मार्क्स चा अतिरिक्त मुल्याचा सिद्धांत

साम्यवादी विचारवंत असलेल्या मार्क्सच्या विचारात अतिरिक्त मूल्याच्या सिद्धांताचे विशेष महत्व आहे.भांडवलदारांच्या अतीव शोषणातून कामगार क्रांति झाली. या क्रांतीसाठी कारणीभूत ठरले ते अतिरिक्त मूल्य तसेच आदिम काळापासून जो वर्गसंघर्ष गुलाम –मालक,मजूर –सामंत ,भांडवलदार-कामगार याच्यात चालू होता त्या वर्ग संघर्षाचे मूळ कुठेतरी प्रत्तेक कालखंडात ह्या अतिरिक्त मूल्यातच दडलेले दिसून येते.

भांडवलशाहित श्रमिकांच्या शोषणासाठी अतिरिक्त मूल्य कसे कारणीभूत ठरते,हे दाखवण्यासाठी केलेले विवेचन म्हणजे मार्क्सचा “ दास कॅपिटल “ ग्रंथातील

“अतिरिक्त मुल्याचा “सिद्धांत होय.

मार्क्स च्या विचारांच्या बाबतीत जे म्हटले जाते की,हर्नशों यांनी म्हटल्याप्रमाणे की मार्क्सच्या सिद्धांतात स्वतःची अशी कोणतीच मूलभूत तत्वे नव्हती.इतर विचारवंतांच्या विचारातून काही तत्वे गोळा करून मार्क्सने आपल्या विचारांची इमारत उभी केली.असेच अतिरिक्त मूल्याच्या सिद्धांताबाबत देखील म्हंटले जाते. मार्क्सच्या विचारांवर प्रसिद्ध अर्थशास्त्रज्ञ रिकार्डो चा प्रभाव होता.त्यामुळे ‘अतिरिक्त मुल्याचा सिद्धांत म्हणजे रिकार्डोच्या सिद्धांताचे व्यापक स्वरूप होय असे म्हंटल्या जाते.’परंतु अन्य आर्थिक सिद्धांताप्रमाणे हा किमंत निर्धारण करणारा किवा किमतीतील चढउतार सांगणारा सिद्धांत नाही तर,कामगारांचे श्रम वस्तूचे मूल्यनिर्माण करते.या गृहितकावर आधारित असणारा हा सिद्धांत आहे.

मार्क्सचा अतिरिक्त मूल्याचा सिद्धांत समजावून घेतांना वस्तूचे ‘उपयोगिता मूल्य’ आणि ‘विनिमय मूल्य’ लक्षात घ्यावे लागते.कोणत्याही वस्तूची किंमत ही त्या वस्तूवर किती श्रम खर्च झालेत यावरून ठरत असते.हवा आणि पाणी ह्यांना उपयोगिता मूल्य आहे पण त्यांच्यावर श्रम खर्च होत नसल्याने त्यांना विनिमय मूल्य नाही.मूल्यनिर्धारणात वेळ व श्रम ह्यांचा फार उपयोग होतो.वस्तूचे मूल्य श्रम व वेळ ह्यांच्यानुसार ठरते.उदा. एखादा लाकडी टेबल बनवितांना त्यावर श्रम खर्च करावे लागतात म्हणून त्याला विनिमय मूल्य राहते.ज्या वस्तूवर जितके अधिक श्रम केले जातील तितकीच ती महाग असते त्यामुळे एखादी वस्तु विकून जी किंमत येईल तिच्यावर कामगाराचा हक्क असून कच्चा माल व उत्पादन खर्च वगळता ती संपूर्ण किंमत कामगाराला मिळाली पाहिजे,पण असे होत नाही.भांडवलदार उदर्निर्वाहापूर्ती मजुरी कामगारांना देतात आणि बाकी नफा म्हणून स्वतःच्या खिशात टाकतात.अशा रीतीने वस्तूचे मूल्य आणि कामगारांना दिली जाणारी मजुरी यांच्यातील तफावतीला मार्क्स अतिरिक्त मूल्य असे म्हणतो.आणि भांडवलदार व कामगार यांच्यातील संघर्ष ह्या अतिरिक्त मूल्यामुळे चालत आलेला आहे.अतिरिक्त मूल्याची सकल्पना मार्क्सच्या पुढील उदाहरणावरून समजून घेता येते उदा. एखाद्या कामगाराला रोजच्या गरजा भागवण्यासाठी 25 रु. लागतात म्हणून भांडवलदार 25 रु. च्या मोबदल्यात त्यांच्याकडून 8 तास काम करून घेतो कामगाराला जी वस्तु तयार करायची आहे, ती चार तासात तयार होते आणि तिची किंमत 50 रु. असते ज्यात तयार करण्याला लागलेली सामग्री 25रु.व मजुराची मजुरी 25 रू. अंतर्भूत असते. मात्र बाजारात विकताना भांडवलदार ही वस्तु 75रू. विकतो .जे वरील 25रू. असतात ते भांडवलदाराच्या खिशात जातात.याशिवाय काम करण्याचा करार हा 8 तासांचा असल्यामुळे उरलेल्या 4 तासात आणखी एक वस्तु तयार होते ज्याची देखील बाजारातील किंमत 75 रू. असते. म्हणजे एकूण 100रू. भांडवलदाराच्या खिशात जातात.यालाच मार्क्स अतिरिक्त मूल्य असे म्हणतो.म्हणजेच अतिरिक्त मूल्यांची व्याख्या करतांना मार्क्स असे म्हणतो की,’अतिरिक्त मूल्य म्हणजे मजुराने निर्माण केलेल्या व त्याला मिळण्यार्‍या मुलयातील अंतर आहे.” मार्क्सच्या मते भांडवलदार कमावित असलेला हा नफा म्हणजे श्रमिकांचे केलेले नग्न,निर्लज व पाशवी शोषण आहे.कारण वस्तूला किंमत येते ती श्रमिकांच्या श्रमामुळे त्यामुळे नफ्यातील हिस्सा त्यांना मिळाला पाहिजे.पण तसे होत नाही.अतिरिक्त मूल्य हे भांडवलदाराच्या नफ्याचे उगमस्थान असल्यामुळे आपला नफा वाढवण्यासाठी ते मजुरांची मजुरी कमी करणे,त्यांचे कामाचे तास वाढविणे,यंत्राचा जास्तीतजास्त वापर करणे इ. अनेक मार्गाचा अवलंब करतात.त्यातून कामगारांची भयंकर पिळवणूक होते.मात्र भांडवलदार अधिकाधिक संपन्न होत जातात.व मजुरांवर अन्याय करतात.परतू कामगार हा अन्याय निमूटपणे सहन करतात कारण उत्पादनाला लागणार्‍या साधंनांचा श्रमिकांजवळ अभाव असतो.त्यांच्याजवळ असते ती श्रमशक्ती हे श्रम नाशिवंत असतात त्यांच्याजवळ श्रम विकण्यावाचून पर्याय नसतो.वाया गेलेले श्रमाची पुन्हा भरपाई करता येत नाही.कामगारांची सौदेबाजीची शकती अत्यंत कमी असते त्यामुळे मिळेल त्या मजुरीवर भांडवलदारांकडे काम करण्यास ते तयार होतात.त्यांच्या या लाचारीचा फायदा भांडवलदार घेतात

मजुरांचे शोषण भांडवलदार या ना त्या मार्गाने चालूच ठेवतात कधी टाळेबंदी,साठेबाजी,काळाबाजार इ. अनेक मार्गानी ते मजुरांना जेरीस आणून कमीतकमी मजुरीवर काम करण्यास भाग पाडतात अशा रीतीने अतिरिक्त मूल्य हे मजुरांच्या उत्पन्नावर भरदिवसा घातलेला दरोडा ठरते.

कामगारांच्या या प्रचंड शोषणामुळे कामगारवर्गात जागृती घडून येऊन ते भांडवलदाराविरुद्ध क्रांति करण्यास प्रवृत्त होतात.

टीका -----

मार्क्स च्या अतिरिक्त मूल्याच्या सिद्धांतावर खालीलप्रमाणे टीका केली जाते.

1. मार्क्सचा सिद्धांत सर्व वस्तूंना लागू होत नाही.त्यात वास्तविकता नाही .कारण बर्‍याचदा वस्तूंचे मूल्य दुर्मिळ्तेमुळे वाढते.
2. मार्क्स ने केवळ वस्तु निर्मितीसाठी मानवी श्रम आवश्यक असतात असे जे म्हंटले आहे ते योग्य नाही वस्तु निर्मितीसाठी कच्चा माल ,यंत्र सामग्री,भांडवल संघटन याची आवश्यकता असते त्याकडे सपशेल दुर्लक्ष केले आहे.
3. मार्क्सने केवळ शारीरिक श्रमाला महत्व दिले आहे.बौद्धिक आणि मानसिक श्रमाकडे दुर्लक्ष केले आहे॰
4. मार्क्सच्या सिद्धांतातील मूलभूत विचारच चुकीचा आहे.वस्तूंच्या किमतीतून श्र्मिकांची मजुरी वजा केल्यानंतर उरणार्‍या संपूर्ण पैशाला तो अतिरिक्त मूल्य म्हणतो व ही भांडवलदारांनी केलेली चोरी आहे असे म्हणतो. पण तो एक गोष्ट विसरतो की मूल्य निर्माण करणार्‍या अनेक तत्वापैकी श्रम केवळ एक तत्व आहे.वस्तूच्या उत्पादनासाठी भांडवल, यंत्र,कच्चा माल ,प्रबंध ,संघटन व शास्त्रीय ज्ञांनाची आवशकता असते. इतर वस्तूंच्या सहायाशियाय श्रमिक केवळ श्रमाच्या साह्याने काहीच करू शकत नाही.मूल्यनिर्धारणात सर्व बाबींचा समावेश असतो केवळ श्रमाचा नाही.
5. भांडवलदाराच्या जोखमीकडे मार्क्स दुर्लक्ष करतो. जागेचे भाडे,भांडवल,भांडवलावरील व्याज,यंत्रांची होणारी झीज,व्यवस्थापनाने उचललेली जोखीम या सर्व बाबींचा विचार वस्तूचे मूल्य ठरवताना लक्षात घ्यावे लागते.
6. मार्क्सने मूल्य व किंमत यां शब्दांचा अनुचित पद्धतीने वापर केला आहे.
7. अर्थशास्त्राच्या दृष्टीने ह्या सिद्धांताला फारसे महत्व नाही केवळ भांडवलदाराविरुद्ध श्रमिकांना क्रांति करण्यास प्रोत्साहन देणारा हा सिद्धांत आहे.

वरीलप्रमाणे मार्क्स च्या सिद्धांतावर टीका होत असली तरी हा सिद्धांत पूर्ण असत्य आहे असे म्हणता येत नाही.अतिरिक्त मूल्य हे श्रमिकांच्या श्रमावर टाकलेला दरोडा नसला तरी त्यातील मोठा भाग हा श्रमिकांच्या शोषणातून मिळवला आहे ही गोष्ट नाकारता येत नाही.दिवसरात्र मेहनत करून श्रमिक अन्नाला महाग राहतात तर भांडवलदार मात्र चैनीत लोळत असतात .गरीब अधिक गरीब होत आहे तर श्रीमंत अधिक श्रीमंत होताना दिसतात.समाजातील हे दारुण सत्य मानवेच लागते. शास्त्रीय दृष्ट्या हा सिद्धांत अयोग्य वाटत असला तरी त्यात प्रत्यक्षात बरेच तथ्य आहे ही जाणीव समाजाला झाली आहे. आधुनिक काळात श्रमिकांना कामाच्या ठिकाणी योग्य मोबदला व सोयी सवलती मिळवून देण्यासाठी व श्रमिकांचे जीवन सुखमय बनवण्यासाठी हा सिद्धांत उपयोगी पडला आहे.

----------------------------------------------------------------------------------------